
Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege privind aprobarea Ordonanţei de urgenţă a Guvernului nr. 200/2005 pentru modificarea Ordonanţei Guvernului nr. 94/2004 privind reglementarea unor măsuri financiare, cu care comisia noastră a fost sesizată în fond cu adresa Biroului Permanent nr.  PL.X 133 din 8 martie 2006.
	PREŞEDINTE,

Mihai Nicolae Tănăsescu

RAPORT

asupra proiectului de Lege privind aprobarea Ordonanţei de
 urgenţă a Guvernului nr. 200/2005 pentru modificarea 
Ordonanţei Guvernului nr. 94/2004 privind 
reglementarea unor măsuri financiare
Cu adresa nr. PL.X 133 din 8 martie 2006, Biroul Permanent conform art. 95 şi 115 din Regulamentul Camerei Deputaţilor, republicat, a sesizat, în procedură de urgenţă, pentru examinare şi avizare în fond, Comisia pentru buget, finanţe şi bănci cu proiectul de Lege privind aprobarea Ordonanţei de urgenţă a Guvernului nr. 200/2005 pentru modificarea Ordonanţei Guvernului nr. 94/2004 privind reglementarea unor măsuri financiare.
La întocmirea raportului s-au avut în vedere avizul Consiliului Legislativ, avizul Comisiei juridice, de disciplină şi imunităţi, avizul Comisiei pentru muncă şi protecţie socială şi avizul Comisiei pentru sănătate şi familie.
Prezentul proiect de Lege are ca obiect de reglementare modificarea datei la care vor fi preluate de către Ministerul Finanţelor Publice – ANAF activităţile de colectare, control şi soluţionare a contestaţiilor privind creanţele bugetare reprezentând contribuţii sociale datorate de persoanele asigurate pe baza declaraţiei de asigurare, respectiv data de 1 ianuarie 2007 în loc de 1 ianuarie 2006, astfel cum a fost prevăzut iniţial potrivit dispoziţiilor Secţiunii a 5-a, Capitolul 1 din Ordonanţa Guvernului nr. 94/2004 privind reglementarea unor măsuri financiare, aprobată cu modificări şi completări prin Legea nr. 507/2004, cu modificările ulterioare.
Din analiza efectuată de către reprezentanţii Ministerului Finanţelor Publice – ANAF, ai Ministerului Muncii, Solidarităţii Sociale şi Familiei, ai Ministerului Sănătăţii şi ai caselor de asigurări sociale împreună cu reprezentanţii Băncii Mondiale şi ai Fondului Monetar Internaţional – Departamentul Afacerilor Fiscale, a rezultat că înainte de preluarea de către M.F.P. – ANAF a administrării contribuţiilor sociale datorate de persoanele fizice asigurate pe baza declaraţiei de asigurare, se impune realizarea unei reforme a acestor contribuţii sociale în sensul armonizării legislaţiei privind bazele de impunere, unificarea procedurilor de administrare, redefinirea competenţelor instituţiilor implicate.
Totodată este necesară adaptarea în mod corespunzător a programelor informatice şi a bazelor de date.

Având în vedere cele de mai sus este necesară decalarea termenului de preluare de la 1 ianuarie 2006 la 1 ianuarie 2007.

Proiectul de Lege face parte din categoria legilor ordinare, potrivit art. 76 din Constituţia României, republicată.
La dezbaterea proiectului a participat, în conformitate cu prevederile art. 51 şi 52 din Regulamentul Camerei Deputaţilor, din partea Ministerului Finanţelor Publice domnul secretar de stat Cătălin Doică.
La lucrările comisiei au participat 22 deputaţi, din totalul de 26 membri ai comisiei.

Raportul comisiei a fost adoptat cu unanimitate de voturi.
Proiectul de Lege a fost adoptat de Senat în şedinţa din data de 2 martie 2006.

Proiectul de lege, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Camerei Deputaţilor.
In urma dezbaterii proiectului de Lege privind aprobarea Ordonanţei de urgenţă a Guvernului nr. 200/2005 pentru modificarea Ordonanţei Guvernului nr. 94/2004 privind reglementarea unor măsuri financiare, în şedinţa din data de 28 martie 2006, comisia propune supunerea spre dezbaterea şi adoptarea Plenului Camerei Deputaţilor a proiectului de Lege în forma adoptată de Senat. 
	PREŞEDINTE,

Mihai Nicolae Tănăsescu
	SECRETAR,

Radu Cătălin Drăguş


             Expert parlamentar:
             Roşu Gica

